《弘治龙飞歌》
明代·朱诚泳

于皇太祖高皇帝，受命于天驭神器。巍巍六合永为家，鸿业相承千万世。

文祖神谋治两京，武戡文化天下平。猗欤仁祖及宣祖，洋洋雅颂同休声。

英皇智勇冠前古，百万貔貅振威武。重登大宝日重明，至治真成步三五。

绵绵历数归宪宗，与天同运还同功。虞舜执中传圣嗣，汉文至孝尊慈宫。

六龙返辔归何急，攀折龙髯追莫及。红尘隔断白云乡，群臣空抱遗弓泣。

太平天子属今皇，尧眉舜目非寻常。元老徵来居鼎鼐，群奸屏去投遐荒。

放珍禽，驱猛兽，祖训昭回光复旧。琅玕火齐却承筐，商琏夏瑚轻莫售。

天命维新政维始，不宗佛子宗夫子。前朝陵寝总沾恩，万国山川俱入祀。

风不鸣条海不波，四时玉烛调元和。邈绵天统纪弘治，宗臣首倡龙飞歌。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。